ET Euroopa Liidu Teataja C 311/1

KUUBA – NÕUKOGU JÄRELDUSED ÜHISE SEISUKOHA 14. HINDAMISE KOHTA

(2004/C 311/01)

Nõukogu võttis teadmiseks ELi ühise seisukoha Kuuba kohta 14. hindamise tulemused. Nõukogu kinnitab veel kord, et Euroopa Liidu eesmärk suhetes Kuubaga on jätkuvalt toetada rahumeelset üleminekut pluralistlikule demokraatiale ning inimõiguste ja põhivabaduste austamisele, samuti toetada majanduse jätkuvat taastamist ja Kuuba rahva elatustaseme püsivat parandamist.

Nõukogu pööras seoses ühise seisukoha eesmärkide saavutamisega tähelepanu Kuuba valitsuse poolsete edusammude kahetsusväärsele puudumisele pärast viimast hindamist 2003. aasta juulis.

Eelkõige väljendas nõukogu tõsist muret jätkuvate ulatuslike inimõiguste rikkumiste üle Kuubas. Nõukogu mõistis teravalt hukka 2004. aasta aprillis ja mais 16 inimõigusaktivisti ja ajakirjaniku suhtes peetud kohtuprotsessi ja nende süüdimõistmise ning suure arvu veendumusvangide, sealhulgas Kuuba ametiasutuste poolt 2003. aasta märtsis ja aprillis teostatud haarangu käigus vahistatud veendumusvangide, jätkuva vahi all hoidmise. Nõukogu esitas Kuubale pöördumise koheselt vabastada kõik poliitilistel põhjustel vahistatud isikud.

Nõukogu väljendas kahetsust uute piirangute kehtestamise üle eraettevõtluse suhtes pärast viimast hindamist, mis mõjutab suurt osa Kuuba rahvast negatiivselt. Nõukogu kordas oma seisukohta, mille kohaselt toob Kuuba majanduse avamine kasu kõigile tema elanikele ning tegi teatavaks, et kõik Kuuba vastu suunatud ühepoolsed meetmed, mis on vastuolus üldtunnustatud rahvusvahelise kaubanduse reeglitega, on mitteaktsepteeritavad. Euroopa Liidu poliitika pole kunagi olnud tekitada muudatusi sunnimeetmete abil, mis suurendaksid Kuuba rahva majandusraskusi.

Nõukogu kinnitas 1996. aasta ühise seisukoha kehtivust ja kordas, et Euroopa Liidu Kuuba poliitika tugineb jätkuvalt positiivse hõlmamise kontseptsioonile. Nõukogu märkis, et kuigi kõik ühise seisukoha eesmärgid pole realiseerunud ei tooks ka Kuuba isoleerimine positiivseid tulemusi. Nõukogu rõhutas liidu poolt dialoogile omistatavat tähtsust, et saavutada konkreetseid tulemusi poliitilise, majandus- ja inimõiguste alase koostöö valdkondades. Euroopa Liit on valmis sellist dialoogi jätkama.

Euroopa Liit mõistis teravalt hukka Kuuba valitsuse vastuvõetamatu suhtumise ELi Havannas asuvate delegatsioonide suhtes ja kutsus Kuubat üles austama rahvusvaheliselt tunnustatud põhimõtteid ja tavasid. Nõukogu väljendas samuti kahetsust Kuuba keeldumise üle teha ELiga koostööd ja kordas oma jätkuvat valmisolekut koostööks Kuubaga, kui tingimused seda võimaldavad, pluralistlikule demokraatiale üleminekut ning inimõiguste ja põhivabaduste austamist toetavates valdkondades ning jätkuvat majanduskasvu ja Kuuba elanike elukvaliteedi tõstmist toetavates valdkondades. 1990. aastate keskpaigast alates on EList saanud Kuuba oluline partner kaubanduse edendamise, investeeringute ja turismi, koostöö ning kultuuri- ja teadusvahetuse valdkondades.

Inimõiguste olukorra parandamise osas edusammude puudumise tõttu kinnitab nõukogu, et 5. juunil 2003. aastal vastu võetud meetmed jäävad kehtima, sealhulgas üleskutse kutsuda muu maailma eeskujul rahumeelse opositsiooni liikmeid ja teisi kodanikuühiskonna liikmeid koos valitsuse esindajatega osalema riigipühade pidustustes. EL ja tema liikmesriigid jätkavad vastavalt positiivse hõlmamise kontseptsioonile Kuuba kultuurisündmuste toetamist ja kutsuvad Kuuba ametiasutusi üles seda protsessi mitte takistama.